หุ้นเอเชียผันผวนขาลง แนะจับตา “สี จิ้นผิง” กล่าวสุนทรพจน์-ชุมนุมการเมือง
หุ้นเอเชียผันผวนขาลง แนะจับตา "สี จิ้นผิง" กล่าวสุนทรพจน์-ชุมนุมการเมือง
หุ้นเอเชียผันผวนขาลง แนะจับตา "สี จิ้นผิง" กล่าวสุนทรพจน์-ชุมนุมการเมือง
14 ต.ค. 2563

ผู้สื่อข่าวรายงานว่า ตลาดหุ้นเอเชียเคลื่อนไหวอย่างผันผวนในเช้าวันนี้ ขณะที่นักลงทุนต่างจับตานายสี จิ้นผิง ประธานาธิบดีจีน ซึ่งจะกล่าวสุนทรพจน์ในระหว่างการเข้าร่วมงานเฉลิมฉลองครบรอบ 40 ปีแห่งการก่อตั้งเขตเศรษฐกิจพิเศษเซินเจิ้น (SEZ) ในวันนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,545.66 จุด ลดลง 56.12 จุด, -0.24% ดัชนี HSI ตลาดหุ้นฮ่องกงเปิดวันนี้ที่ 24,808.85 จุด เพิ่มขึ้น 159.17 จุด, +0.65% ดัชนี TAIEX ตลาดหุ้นไต้หวันเปิดวันนี้ที่ 12,927.09 จุด ลดลง 20.04 จุด, -0.15% ดัชนี KOSPI ตลาดหุ้นเกาหลีใต้เปิดวันนี้ที่ 2,403.74 จุด เพิ่มขึ้น 0.59 จุด, +0.02% ดัชนี FTSE STI ตลาดหุ้นสิงคโปร์เปิดวันนี้ที่ 2,562.44 จุด ลดลง 5.21 จุด, -0.20% ดัชนี FBMKLCI ตลาดหุ้นมาเลเซียเปิดวันนี้ที่ 1,523.57 จุด ลดลง 1.63 จุด, -0.11%
ทั้งนี้ นักวิเคราะห์คาดว่า นายสีจะแสดงวิสัยทัศน์เกี่ยวกับความสำคัญของเขตเศรษฐกิจพิเศษเซินเจิ้น และเขตอ่าวกวางตุ้ง-ฮ่องกง-มาเก๊า (Greater Bay Area) ในฐานะแรงขับเคลื่อนการเติบโตของเศรษฐกิจจีน ขณะเดียวกันคาดว่านายสีจะกล่าวถึงการนำฮ่องกงกลับคืนสู่แนวทางการกำกับดูแลของจีนแผ่นดินใหญ่อย่างจริงจัง
นอกจากนี้ นักวิเคราะห์คาดการณ์ว่า ปธน.สี จิ้นผิง จะประกาศแผนเปิดประเทศให้ต่างชาติเข้ามาลงทุนได้มากกว่าเดิม ซึ่งจะมุ่งเน้นที่เมืองเซินเจิ้นและภาคเทคโนโลยี นอกจากนี้ จะมีการประกาศผ่อนปรนข้อกำหนดด้านอุตสาหกรรมพลังงานและโทรคมนาคม
โดยงานเฉลิมฉลองครอบ 40 ปีแห่งการก่อตั้งเขตเศรษฐกิจพิเศษเซินเจิ้น จะได้รับถ่ายทอดสดโดยสำนักข่าวไชน่า มีเดีย กรุ๊ป (China Media Group) และบนเว็บไซต์ซินหัวเน็ต.คอม (xinhuanet.com) จากนั้นจะถูกนำออกอากาศอีกครั้งพร้อมกันบนเว็บไซต์ข่าวรายใหญ่ ได้แก่ พีเพิล.คอม.ซีเอ็น (people.com.cn) ซีซีทีวี.คอม (cctv.com) และไชน่า.คอม.ซีเอ็น (china.com.cn) รวมถึงแอปพลิเคชั่นติดตามข่าวสารของพีเพิลส์ เดลี่ (Peoples Daily) ซินหัว นิวส์ เอเจนซี่ (Xinhua News Agency) และไชน่า เซ็นทรัล เทเลวิชั่น (China Central Television)